ไทยพาณิชย์สู้ลูกค้าพันรายเคลมน้ำท่วม
ไทยพาณิชย์สามัคคี เผยลูกค้าแจ้งเคลมแล้ว 1,000 ราย คาดตามมาอีกเพียบ
14 ต.ค. 2554

ไทยพาณิชย์สามัคคี เผยลูกค้าแจ้งเคลมแล้ว 1,000 ราย คาดตามมาอีกเพียบ
นายจิรวุฒิ บุญศิริ กรรมการผู้จัดการ บริษัท ไทยพาณิชย์สามัคคีประกันภัย เปิดเผยว่า มีลูกค้าที่ได้รับความเสียหายจากน้ำท่วมทรัพย์สินทุกประเภทแจ้งเข้ามาแล้วประมาณ 1,000 ราย คาดว่าจะมีการทยอยแจ้งเข้ามาอย่างต่อเนื่อง ซึ่งขณะนี้ยังไม่ได้แยกรายละเอียดของทรัพย์สิน หากเป็นบ้านเฉลี่ยความคุ้มครองจะอยู่ประมาณ 2 หมื่นบาทต่อหลัง ส่วนรถยนต์ที่ทำประกันชั้น 1 ไว้ จะได้รับความคุ้มครองจากภัยน้ำท่วม ถ้าระดับน้ำท่วมถึงพวงมาลัยถือว่าเสียหาย 100% และทางบริษัทจะทำการจ่ายสินไหมทดแทนเต็มทุนประกันที่ลูกค้าทำไว้ 
“ปีนี้หนักกว่าทุกปีที่ผ่านมา เพราะเจอทั้งภาคใต้ หนักสุดที่สมุย ไปภาคเหนือ ลงมาภาคกลาง ลพบุรีไม่เคยท่วมเลย 20 ปี ปีนี้หนัก ลูกค้าที่เป็นโรงสีแห่งเดียว 90 ล้านบาท แต่ความเสียหายแน่นอนต้องรอหลังน้ำลด ซึ่งเราพร้อมจะจ่าย ตอนนี้ก็เตรียมพร้อมแล้ว” นายจิรวุฒิ กล่าว
นายจิรวุฒิ กล่าวว่า น่าเห็นใจประชาชนที่ยังผ่อนรถไม่หมด เพราะการรับประกันภัยรถยนต์จะคุ้มครอง 80% ของราคารถ แม้จะได้รับการชดเชยเต็มวงเงินความคุ้มครอง แต่ยังมีส่วนต่างหนี้ที่จะต้องหาเงินไปชำระหนี้ไฟแนนซ์